To maskerede mænd på scooter truede 27-årig mand til at udlevere sine ejendele. Politiet er fortsat på jagt efter gerningsmændene.

En ung mand fik sig en ubehagelig oplevelse natten til onsdag, da han gik på Hostrup-stien ved Esbjergparken i Aalborg Øst. Klokken 04.15 blev den 27-årige mand mødt af to scooterkørere på stisystemet, men i stedet for at køre forbi valgte de to mænd på scootere at stoppe op ved den gående. - Her truer de ham til at udlevere sine ejendele. Herunder pung, mobiltelefon, høretelefoner og cigaretter, fortæller vagtchef hos Nordjyllands Politi, Bruno Brix. På grund af truslerne udleverer den 27-årige mand sine ejendele til de to scooterkørere. De to mænd på scooter er iført maskering og styrthjelm, og signalementet er derfor sparsomt. - Vi har endnu ikke fundet de to mænd, men sagen ligger nu hos efterforskerne, hvor vi afventer eventuelle vidner, forklarer Bruno Brix fra Nordjyllands Politi.